**Rektor Slovenskej technickej univerzity vyhlasuje**

**výzvu**

**na predkladanie žiadostí**

**v rámci**

**Grantovej schémy na podporu excelentných tímov mladých výskumníkov v podmienkach**

**Slovenskej technickej univerzity v Bratislave**

V súlade so Smernicou č. 7/2015-SR rektor Slovenskej technickej univerzity v Bratislave vyhlasuje výzvu na predkladanie žiadostí o finančný príspevok na riešenie projektov v rámci Programu na podporu excelentných tímov mladých výskumníkov v podmienkach STU v Bratislave (ďalej len Program).

**Termín vyhlásenia výzvy**: 8. december 2018

**Konečný termín na predkladanie žiadostí**: 30. marec 2018, 13.00 hod.

**Celková alokovaná finančná čiastka na projekty**: 40.000,- € na celú dobu riešenia projektov (max. 2 roky)

**Financovanie:**

**Minimálny rozpočet projektu**: 1 000,- Eur

**Maximálny rozpočet projektu**: 5 000,- Eur bez tematického obmedzenia

7 000,- Eur, ktorý bude spadať do tematickej oblasti

***Výskum zameraný na liečenie životohrozujúcich chorôb***

Žiadateľ o grant vyznačí, či jeho projekt je bez tematického obmedzenia, alebo spadá svojou témou do uvedenej tematickej oblasti, pričom stručne zdôvodní/podloží príslušnosť riešenej problematiky k danej tematickej oblasti. Toto následne potvrdí, alebo zamietne komisia posudzovateľov menovaná rektorom.

Počet podporených projektov sa v konečnom rozhodovaní nastaví tak, aby celková dotácia na všetky projekty nepresiahla vyčlenenú sumu 40 000,- € na celú dobu riešenia projektov.

**Predpokladaný začiatok riešenia projektu**: 1. máj 2018

**Koniec riešenia projektu**: najneskôr do 30. apríla 2020

**1. Účel poskytnutia grantu**

Účelom poskytnutia grantu je krytie nákladov spojených s riešením výskumných (vedeckých, technických alebo umeleckých) projektov (ďalej len Projekty) excelentných tímov mladých výskumníkov STU. Projekty môžu nadväzovať na existujúce výskumné projekty a sústrediť sa na ich čiastkové ciele, ktoré sa v predkladanom projekte rozvinú. Týmto sa vytvorí priestor pre rozvoj osobnosti, samostatnosti a kreativity mladých výskumných pracovníkov v oblasti ich pôsobnosti. Finančné prostriedky sa poskytnú najdlhšie na dobu platnosti pracovnej zmluvy zodpovedného riešiteľa, prípadne do termínu konania obhajoby dizertačnej práce u zodpovedného riešiteľa doktoranda.

**2. Formálne náležitosti žiadosti**

Žiadosť o grant musí obsahovať:

a) názov projektu,

b) vedný a umelecký odbor, v ktorom sa projekt rieši,

c) údaje o žiadateľovi/zodpovednom riešiteľovi (meno, priezvisko a tituly, dátum narodenia, pracovisko v rámci STU, adresa, kontaktné údaje – telefón a e-mail, pracovno-právne zaradenie žiadateľa),

d) počet spoluriešiteľov (údaje o spoluriešiteľoch sa uvedú v rovnakej štruktúre ako údaje o zodpovednom riešiteľovi),

e) celková suma požadovaná na bežné výdavky vrátane časového harmonogramu predpokladaného čerpania finančných prostriedkov,

f) vyhlásenie žiadateľa o správnosti údajov uvedených v žiadosti,

g) vyjadrenie vedúceho pracoviska a dekana fakulty, príp. riaditeľa Ústavu manažmentu STU, k predkladanému návrhu projektu s deklarovaním personálnych zámerov týkajúcich sa riešiteľov navrhovaného projektu,

h) ďalšie súčasti žiadosti:

* anotácia projektu (v rozsahu max. 20 riadkov),
* popis vedeckých (umeleckých) cieľov projektu,
* popis súčasného známeho stavu problematiky, ktorá má byť riešená v projekte,
* návrh a metodika riešenia problému v projekte a očakávané výstupy,
* rozpočet po položkách projektu so stručným odôvodnením.

Návrh predkladá dekan fakulty, príp. riaditeľ Ústavu manažmentu. Predkladateľ návrhu okrem vyššie uvedených náležitostí predloží tiež vedeckú, prípadne vedecko-pedagogickú charakteristiku zodpovedného riešiteľa navrhovaného projektu a v prípade uchádzačov z radov študentov tretieho stupňa štúdia aj hodnotenie ich študijných povinností, účasť na konferenciách, publikačnú aktivitu a pod.

**3. Oprávnení žiadatelia**

Oprávnenými žiadateľmi a členmi riešiteľského kolektívu sú osoby, ktoré neprekročili ku dňu podania žiadosti vek 33 rokov a sú:

* študentmi dennej formy študijného programu tretieho stupňa

a/alebo

* vysokoškolskí učitelia alebo výskumní pracovníci zamestnaní na STU na ustanovený týždenný pracovný čas do 3 rokov po skončení tretieho stupňa vysokoškolského štúdia (PhD.). (Žiadosť nebude akceptovaná žiadateľovi, ktorý podá žiadosť o grant 3 roky po skončení tretieho stupňa vysokoškolského štúdia (PhD.)).

**4. Obmedzenia činností a nákladov**

Výdavky spojené s riešením projektu sa nesmú použiť na krytie osobných nákladov.

**5. Predkladanie žiadostí**

Kompletné žiadosti o poskytnutie grantu v jednom origináli (a jednej kópii) spolu s prílohami a tiež v elektronickej verzii na CD nosiči zasielajte do termínu na predkladanie žiadostí na príslušné Oddelenie pre vedu a výskum na dekanáte fakulty.

**6. Kritériá prideľovania projektov**

Predložené žiadosti sa vyhodnocujú z hľadiska splnenia formálnych a technických požiadaviek. Žiadosti nespĺňajúce ustanovené požiadavky budú z hodnotenia vyradené. Výsledné poradie žiadostí sa určí na základe hodnotení členov hodnotiacej komisie. Predpokladá sa, že sa riešiteľský kolektív v priebehu riešenia pokúsi nadviazať medzinárodné výskumné kontakty, čo sa zohľadní pri posudzovaní o pridelení finančných prostriedkov na druhý rok riešenia projektu.

**7. Predloženie záverečnej/priebežnej správy**

Žiadateľ, ktorému bude pridelený grant na riešenie projektu, je povinný predložiť svojmu prodekanovi pre vedu a výskum záverečnú správu o riešení projektu a správu o finančnom čerpaní pridelených prostriedkov, a to najneskôr mesiac po skončení riešenia projektu. Súčasťou správy budú kópie publikovaných výstupov (publikácie v časopisoch, zborníkoch, abstrakty z konferencií a pod.). Záverečná správa sa predkladá v dvoch vyhotoveniach a je podkladom pre záverečné hodnotenie plnenia úloh.

Pri projektoch trvajúcich dlhšie ako 15 mesiacov sa mesiac pre ukončením prvého roku riešenia projektu vyžaduje predložiť priebežnú správu.